《庆元己未二月戊子寄皖山隐翁史虎囊》
宋代·韩淲

尘世离阔苦，一别易寒暑。弹指十五年，翁今定何许。

闻在潜山头，僧寺有谁语。方瞳狎鸥鸟，秃发照獐鼠。

蹒跚狭虎囊，借醉忘尔汝。平生心所尊，安得伴游举。

我友余伯皋，远游复羁旅。当为翁慨然，斗酒气相与。

旦夕广文来，雅趣非凡侣。岂不能趋风，击鲜宰肥羜。

独恨海潮边，恋禄赡儿女。怅望春色深，风花暗吴楚。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。